סוכנות הידיעות האמריקאית AP הודיעה כי היא מדריכה את כתביה לכנות מעתה את המתרחש בלוב בשם "מלחמת אזרחים"
בזמן שהקונגרס האמריקאי דוחק בבית הלבן להגדיר את אופן מעורבותה של ארה"ב בלוב, "הפינגטון פוסט" מדווח כי סוכנות הידיעות האמריקאית AP, אחד מארגוני החדשות המשפיעים במדינה, עידכנה את האופן שבו היא מגדירה את המתרחש בלוב בשלושת החודשים האחרונים. מעתה יכונו המאורעות במדינה "מלחמת אזרחים". הגדרת המצב בלוב אינה רק עניין סמנטי, אלא גורם חשוב בעיצוב דעת הקהל האמריקאית על אודות הנושא. הבחירה במונח "מלחמת אזרחים" על פני מונחים אחרים תקשה על הבית הלבן, המתאר את המתרחש בלוב כמבצע צבאי מוגבל שמטרתו הגנה על כוחות דמוקרטיים נגד כוחותיו של דיקטטור ברוטלי, לגייס את תמיכת ההמונים למבצע. למעלה מ-1,500 עיתונים ברחבי ארה"ב, וביניהם אתרי חדשות פופולריים כמו יאהו ו"הפינגטון פוסט" עצמו, נוהגים לאמץ את הסגנון שמכתיבה סוכנות הידיעות, ועל כן צפויים לאמץ את המונח "מלחמת אזרחים" גם בדיווחיהם. דובר המועצה לביטחון לאומי של הבית הלבן, טומי ויטור, לא הגיב על הידיעה.